Áætlað er að taka forsmekk á sæluna og efna til kvennahlaups á Höfða , hjúkrunar - og dvalarheimili á Akranesi á föstudaginn , en kvennahlaupið sjálft fer sem kunnugt er fram á laugardaginn um land allt . María Ásmundsdóttir iðjuþjálfi á Höfða segir að þarna sé verið að fara að fordæmi Hrafnistu og fleiri heimila , að halda kvennahlaup á föstudeginum og þar hafi þessum viðburði verið fagnað og heppnast vel . „ Þetta er í undirbúningi hjá okkur núna , “ sagði María í samtali við Skessuhorn . Hún sagði að stefnt væri á að halda hlaupið klukkan ellefu á föstudag , eða á svipuðum tíma og farið væri út í gönguferðir , sem reyndar væru fyrst að byrja þetta vorið núna í vikunni . María sagði að vitaskuld fengju þátttakendur í hlaupinu bol og síðan verðlaunapening að því loknu , sem karlarnir á heimilinu myndu væntanlega afhenda . Hún sagði ekki verra ef aðstandendur heimilisfólks sæju sér fært að mæta til að hjálpa til , þar sem þetta yrði frumraun að halda kvennahlaupið á Höfða .